CELEX: 32016D1156
Language: fi
Date: 2016-07-14 00:00:00
Title: Komission täytäntöönpanopäätös (EU) 2016/1156, annettu 14 päivänä heinäkuuta 2016, Euroopan parlamentin ja neuvoston direktiivissä 2006/43/EY tarkoitetusta Amerikan yhdysvaltojen toimivaltaisten viranomaisten asianmukaisuudesta (tiedoksiannettu numerolla C(2016) 4364 (ETA:n kannalta merkityksellinen teksti)

15.7.2016   
            
            
               FI
            
            
               Euroopan unionin virallinen lehti
            
            
               L 190/83
            
         KOMISSION TÄYTÄNTÖÖNPANOPÄÄTÖS (EU) 2016/1156,
   annettu 14 päivänä heinäkuuta 2016,
   Euroopan parlamentin ja neuvoston direktiivissä 2006/43/EY tarkoitetusta Amerikan yhdysvaltojen toimivaltaisten viranomaisten asianmukaisuudesta
   
      
         (tiedoksiannettu numerolla C(2016) 4364
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (1) ja erityisesti sen 47 artiklan 3 kohdan ensimmäisen alakohdan,
   sekä katsoo seuraavaa:
   
               (1)
            
            
               Direktiivin 2006/43/EY 47 artiklan 1 kohdan mukaan jäsenvaltioiden toimivaltaiset viranomaiset voivat sallia lakisääteisten tilintarkastajien tai hyväksymiensä tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen sekä kyseisiä tilintarkastuksia koskevien tarkastus- tai tutkintaraporttien toimittamisen kolmannen maan toimivaltaisille viranomaisille ainoastaan, jos tällaiset viranomaiset täyttävät komission asianmukaisiksi toteamat vaatimukset ja jos kyseisten jäsenvaltioiden toimivaltaisten viranomaisten ja kolmannen maan toimivaltaisten viranomaisten välillä on sovittu vastavuoroisista työskentelyjärjestelyistä.
            
         
               (2)
            
            
               Täytäntöönpanopäätöksessä 2013/280/EU (2) komissio katsoo, että Amerikan yhdysvaltojen toimivaltaiset viranomaiset eli Public Company Accounting Oversight Board ja Securities and Exchange Commission täyttävät vaatimukset, jotka katsotaan asianmukaisiksi direktiivin 2006/43/EY 47 artiklan 1 kohdan c alakohdassa tarkoitetulla tavalla. Tätä täytäntöönpanopäätöstä on sovellettu 1 päivästä elokuuta 2013 ja sen soveltaminen päättyy 31 päivänä heinäkuuta 2016. Siksi on tarpeen määrittää, täyttävätkö Yhdysvaltojen toimivaltaiset viranomaiset edelleen vaatimukset, jotka ovat asianmukaiset siihen nähden, että kyseisille toimivaltaisille viranomaisille on tarkoitus toimittaa lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja sekä tarkastus- tai tutkintaraportteja.
            
         
               (3)
            
            
               Täytäntöönpanopäätöksen 2013/280/EU soveltamisajan rajoittaminen johtui siitä, että osapuolet eivät luottaneet toistensa valvontajärjestelmiin. Sen vuoksi erityisesti jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välistä yhteistyömekanismia on tarkasteltu uudestaan sen arvioimiseksi, miten keskinäisen luottamuksen saavuttamisessa on edistytty. Täytäntöönpanopäätöksen 2013/280/EU antamisen jälkeen tietyt keskinäisen luottamuksen muodot on määritetty, mukaan luettuna sitoumus välttää tarpeetonta päällekkäistä työtä ja sitoumus määritellä yhteistyömuotoja, jotka johtavat parempaan keskinäiseen luottamukseen tulevaisuudessa.
            
         
               (4)
            
            
               Direktiivin 2006/43/EY 47 artiklan 3 kohdan mukaisessa asianmukaisuutta koskevassa päätöksessä ei käsitellä muita erityisiä vaatimuksia, jotka koskevat lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden ja muiden asiakirjojen sekä tarkastus- tai tutkintaraporttien toimittamista, kuten sopimista toimivaltaisten viranomaisten välisistä vastavuoroisista työskentelyjärjestelyistä, joista säädetään mainitun direktiivin 47 artiklan 1 kohdan d alakohdassa, eikä henkilötietojen siirtoa koskevia vaatimuksia, joista säädetään mainitun direktiivin 47 artiklan 1 kohdan e alakohdassa.
            
         
               (5)
            
            
               Lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen sekä tarkastus- tai tutkimusraporttien toimittaminen kolmannen maan toimivaltaiselle viranomaiselle on yleisen edun kannalta hyvin merkittävää riippumattoman julkisen valvonnan harjoittamisessa. Sen vuoksi jäsenvaltioiden toimivaltaisten viranomaisten olisi direktiivin 2006/43/EY 47 artiklan 2 kohdassa tarkoitetuilla työskentelyjärjestelyillä varmistettava, että Yhdysvaltojen toimivaltaiset viranomaiset käyttävät niille mainitun direktiivin 47 artiklan 1 kohdan mukaisesti toimitettuja asiakirjoja ainoastaan tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan.
            
         
               (6)
            
            
               Lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittamiseen kuuluu myös se, että asiakirjat hallussaan pitävä lakisääteinen tilintarkastaja tai tilintarkastusyhteisö myöntää tällaisten asiakirjojen käyttöoikeuden kyseiselle viranomaiselle tai toimittaa asiakirjat kyseiselle viranomaiselle asianomaisen jäsenvaltion toimivaltaisen viranomaisen ennalta antamalla suostumuksella tai kyseinen toimivaltainen viranomainen tekee nämä itse.
            
         
               (7)
            
            
               Kun tarkastuksia tai tutkimuksia tehdään, lakisääteiset tilintarkastajat ja tilintarkastusyhteisöt eivät saa antaa käyttöoikeuksia tai toimittaa tilintarkastukseen liittyviä työpapereitaan tai muita asiakirjojaan Yhdysvaltojen toimivaltaisille viranomaisille muilla kuin direktiivin 2006/43/EY 47 artiklassa ja tässä päätöksessä säädetyillä edellytyksillä.
            
         
               (8)
            
            
               Jäsenvaltioiden olisi varmistettava, että jäsenvaltioiden hyväksymien lakisääteisten tilintarkastajien tai tilintarkastusyhteisöjen ja Yhdysvaltojen toimivaltaisten viranomaisten välinen yhteydenpito tapahtuu lakisääteisten tilintarkastajien tai tilintarkastusyhteisöjen julkisen valvonnan, laadunvarmistuksen ja tutkinnan yhteydessä asianomaisten jäsenvaltioiden toimivaltaisten viranomaisten välityksellä, sanotun kuitenkaan rajoittamatta direktiivin 2006/43/EY 47 artiklan 4 kohdan soveltamista.
            
         
               (9)
            
            
               Jäsenvaltioiden olisi varmistettava, että direktiivissä 2006/43/EY edellytettyjä lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen sekä tarkastus- ja tutkintaraporttien toimittamista niiden toimivaltaisten viranomaisten ja Yhdysvaltojen toimivaltaisten viranomaisten välillä koskevat työskentelyjärjestelyt sovitaan vastavuoroisuuden pohjalta ja että niihin sisällytetään salassapitovelvollisuus ja tällaisissa asiakirjoissa olevien luottamuksellisten liiketoimintaa koskevien tietojen suoja sekä tarkastusten kohteena olleiden yhteisöjen (mukaan lukien niiden teollis- ja tekijänoikeuksia koskevat tiedot) että tällaisia yhteisöjä tarkastaneiden lakisääteisten tilintarkastajien ja tilintarkastusyhteisöjen osalta.
            
         
               (10)
            
            
               Henkilötietojen luovuttaminen lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen sekä tarkastus- tai tutkintaraporttien Yhdysvaltojen toimivaltaisille viranomaisille toimittamisen yhteydessä on laillista ainoastaan, jos se täyttää Euroopan parlamentin ja neuvoston direktiivissä 95/46/EY (3) säädetyt kansainvälisiä tiedonsiirtoja koskevat vaatimukset. Näin ollen direktiivin 2006/43/EY 47 artiklan 1 kohdan e alakohdassa edellytetään jäsenvaltioiden varmistavan, että henkilötietojen siirrossa niiden toimivaltaisten viranomaisten ja Yhdysvaltojen toimivaltaisten viranomaisten välillä noudatetaan direktiivin 95/46/EY IV lukua. Jäsenvaltioiden olisi varmistettava, että erityisesti niiden toimivaltaisten viranomaisten ja Yhdysvaltojen toimivaltaisten viranomaisten välillä tehtyjen sitovien sopimusten perusteella on olemassa riittävät takeet siirrettyjen henkilötietojen suojaamiseksi ja että Yhdysvaltojen toimivaltaiset viranomaiset eivät luovuta niille toimitettuihin asiakirjoihin sisältyviä henkilötietoja eteenpäin ilman asianomaisten jäsenvaltioiden toimivaltaisten viranomaisten ennalta antamaa suostumusta.
            
         
               (11)
            
            
               Jäsenvaltiot voivat päättää hyväksyä, että poikkeuksellisissa olosuhteissa niiden toimivaltaisten viranomaisten tekemät tarkastukset tehdään yhdessä Yhdysvaltojen toimivaltaisten viranomaisten kanssa, kun tämä on välttämätöntä tehokkaan valvonnan varmistamiseksi. Jäsenvaltiot voivat sallia, että Yhdysvaltojen toimivaltaisten viranomaisten kanssa tehdään yhteistyötä yhteisten tarkastusten muodossa tai käyttämällä tarkkailijoita, joilla ei ole tarkastus- eikä tutkintavaltuuksia eikä oikeutta tutustua lakisääteisten tilintarkastajien tai tilintarkastusyhteisöjen hallussa oleviin tilintarkastukseen liittyviin luottamuksellisiin työpapereihin tai muihin asiakirjoihin taikka tarkastus- tai tutkintaraportteihin. Yhteistyössä olisi aina noudatettava direktiivin 2006/43/EY 47 artiklan 2 kohdassa ja tässä päätöksessä säädettyjä edellytyksiä varsinkin silloin, kun on kyse velvollisuudesta kunnioittaa täysivaltaisuutta, luottamuksellisuutta ja vastavuoroisuutta. Jäsenvaltioiden olisi varmistettava, että yhteiset tarkastukset, joita niiden toimivaltaiset viranomaiset tekevät unionissa Yhdysvaltojen toimivaltaisten viranomaisten kanssa direktiivin 2006/43/EY 47 artiklan nojalla, tehdään pääsääntöisesti asianomaisen jäsenvaltion toimivaltaisen viranomaisen johdolla.
            
         
               (12)
            
            
               Yhdysvaltojen Securities and Exchange Commission -elimellä on toimivalta tutkia tilintarkastajien ja tilintarkastusyhteisöjen toimintaa. Tämän päätöksen olisi koskettava ainoastaan niitä Securities and Exchange Commission -elimen toimivaltuuksia, jotka liittyvät tilintarkastajien ja tilintarkastusyhteisöjen tutkintaan. Securities and Exchange Commission toteuttaa asianmukaisia suojatoimenpiteitä, joilla kielletään sen nykyisiä ja entisiä työntekijöitä paljastamasta luottamuksellista tietoa kolmansille osapuolille tai muille viranomaisille ja rangaistaan tällaisesta toiminnasta. Yhdysvaltojen lakien ja määräysten nojalla Securities and Exchange Commission voi toimittaa jäsenvaltioiden toimivaltaisille viranomaisille asiakirjoja, jotka vastaavat direktiivin 2006/43/EY 47 artiklan 1 kohdassa tarkoitettuja asiakirjoja ja jotka liittyvät tutkintaan, jonka se voi kohdistaa tällaisiin tilintarkastajiin tai tilintarkastusyhteisöihin. Tällä perusteella Securities and Exchange Commission täyttää vaatimukset, joiden olisi katsottava olevan asianmukaiset direktiivin 2006/43/EY 47 artiklan 1 kohdan c alakohdassa tarkoitetulla tavalla.
            
         
               (13)
            
            
               Yhdysvaltojen Public Company Accounting Oversight Board -elimellä on toimivalta tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan liittyvissä asioissa. Se toteuttaa asianmukaisia suojatoimenpiteitä, joilla kielletään sen nykyisiä ja entisiä työntekijöitä paljastamasta luottamuksellista tietoa kolmansille osapuolille tai muille viranomaisille ja rangaistaan tällaisesta toiminnasta. Yhdysvaltojen lakien ja määräysten nojalla Public Company Accounting Oversight Board voi toimittaa jäsenvaltioiden toimivaltaisille viranomaisille asiakirjoja, jotka vastaavat direktiivin 2006/43/EY 47 artiklan 1 kohdassa tarkoitettuja asiakirjoja. Tällä perusteella Public Company Accounting Oversight Board täyttää vaatimukset, joiden olisi katsottava olevan asianmukaiset direktiivin 2006/43/EY 47 artiklan 1 kohdan c alakohdassa tarkoitetulla tavalla.
            
         
               (14)
            
            
               Tämä päätös ei vaikuta Euroopan parlamentin ja neuvoston direktiivin 2004/109/EY (4) 25 artiklan 4 kohdassa tarkoitettuihin yhteistyöjärjestelyihin.
            
         
               (15)
            
            
               Direktiivin 2006/43/EY 47 artiklan 3 kohdan ensimmäisen alakohdan mukainen päätelmä jonkin kolmannen maan toimivaltaisten viranomaisten täyttämien vaatimusten asianmukaisuudesta ei estä komissiota antamasta mainitun direktiivin 46 artiklan 2 kohdan mukaisesti päätöstä kyseisen kolmannen maan tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta.
            
         
               (16)
            
            
               Tällä päätöksellä pyritään helpottamaan tuloksellista yhteistyötä jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välillä. Sen tarkoituksena on tehdä kyseisille viranomaisille mahdolliseksi julkiseen valvontaan, ulkoiseen laadunvarmistukseen ja tutkintaan liittyvien tehtävien hoitaminen ja samalla suojata asianomaisten osapuolten oikeuksia. Jäsenvaltioiden on annettava komissiolle tiedoksi Yhdysvaltojen toimivaltaisten viranomaisten kanssa sovitut vastavuoroiset työskentelyjärjestelyt, jotta komissio voi arvioida, onko yhteistyö direktiivin 2006/43/EY 47 artiklan mukaista.
            
         
               (17)
            
            
               Jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välillä tilintarkastuksen valvonnan alalla tehtävän yhteistyön perimmäisenä tavoitteena on päästä tilanteeseen, jossa vallitsee keskinäinen luottamus osapuolten valvontajärjestelmiä kohtaan. Tämän ansiosta lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja sekä tarkastus- tai tutkintaraportteja on jatkossa tarkoitus toimittaa vain poikkeustapauksissa. Keskinäinen luottamus perustuisi tilintarkastajien valvontaa koskevien unionin ja Yhdysvaltojen järjestelmien vastaavuuteen.
            
         
               (18)
            
            
               Yhdysvaltojen toimivaltaiset viranomaiset aikovat arvioida tarkemmin jäsenvaltioiden tilintarkastusalan valvontajärjestelmiä ennen kuin ne päättävät, luottavatko ne täysin jäsenvaltioiden toimivaltaisten viranomaisten harjoittamaan valvontaan. Sen vuoksi jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välistä yhteistyömekanismia olisi tarkasteltava uudelleen sen arvioimiseksi, miten keskinäisen luottamuksen saavuttamisessa on edistytty. Tämän vuoksi tämän päätöksen soveltamisajan olisi oltava rajallinen.
            
         
               (19)
            
            
               Komissio seuraa rajoitetusta soveltamisajasta huolimatta valvonta- ja sääntely-yhteistyön kehittymistä säännöllisesti. Tätä päätöstä tarkastellaan uudelleen tarpeen mukaan unionissa ja Yhdysvalloissa valvonnan ja sääntelyn alalla tapahtuneiden muutosten valossa ottaen huomioon käytettävissä olevat asiaa koskevien tietojen lähteet. Uudelleentarkastelu voi johtaa asianmukaisuuden tunnustamisen peruuttamiseen.
            
         
               (20)
            
            
               Euroopan tietosuojavaltuutettu antoi lausunnon 27 päivänä toukokuuta 2016.
            
         
               (21)
            
            
               Tässä päätöksessä säädetyt toimenpiteet ovat direktiivin 2006/48/EY 48 artiklan 1 kohdalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Amerikan yhdysvaltojen Public Company Accounting Oversight Board ja Securities and Exchange Commission täyttävät vaatimukset, jotka katsotaan direktiivin 2006/43/EY 47 artiklan 1 kohdan c alakohdassa tarkoitetulla tavalla asianmukaisiksi tilintarkastukseen liittyvien työpapereiden tai muiden asiakirjojen sekä tarkastus- ja tutkimusraporttien toimittamista varten kyseisen direktiivin 47 artiklan 1 kohdan mukaisesti.
   2 artikla
   1.   Jäsenvaltioiden on varmistettava, että jos tilintarkastukseen liittyviä työpapereita tai muita asiakirjoja on yksinomaan sellaisen lakisääteisen tilintarkastajan tai tilintarkastusyhteisön hallussa, joka on rekisteröitynyt muuhun jäsenvaltioon kuin konsernin tilintarkastajan rekisteröitymisjäsenvaltioon, ja konsernin tilintarkastajan rekisteröitymisjäsenvaltion toimivaltainen viranomainen on saanut asiakirjojen toimittamispyynnön joltakin 1 artiklassa mainitulta viranomaiselta, kyseiset työpaperit tai asiakirjat voidaan toimittaa pyynnön esittäneelle toimivaltaiselle viranomaiselle ainoastaan, jos ensiksi mainitun jäsenvaltion toimivaltainen viranomainen on nimenomaisesti hyväksynyt asiakirjojen toimittamisen.
   2.   Jäsenvaltioiden on varmistettava, että yhteiset tarkastukset, joita niiden toimivaltaiset viranomaiset tekevät unionissa Yhdysvaltojen toimivaltaisten viranomaisten kanssa, täyttävät direktiivin 2006/43/EY 47 artiklassa säädetyt edellytykset ja että ne tehdään pääsääntöisesti asianomaisen jäsenvaltion toimivaltaisen viranomaisen johdolla.
   3.   Jäsenvaltioiden on varmistettava, että kaikissa niiden toimivaltaisten viranomaisten ja Yhdysvaltojen toimivaltaisten viranomaisten kahdenvälisissä työjärjestelyissä noudatetaan tässä artiklassa säädettyjä yhteistyön edellytyksiä.
   3 artikla
   Tätä päätöstä sovelletaan 1 päivästä elokuuta 201631 päivään heinäkuuta 2022.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä heinäkuuta 2016.
      
         
            Komission puolesta
         
         Jonathan HILL
         
            Komission jäsen
         
      
   
   
      (1)  EUVL L 157, 9.6.2006, s. 87.
   
      (2)  Komission täytäntöönpanopäätös 2013/280/EU, annettu 11 päivänä kesäkuuta 2013, Euroopan parlamentin ja neuvoston direktiivissä 2006/43/EY tarkoitetusta Amerikan yhdysvaltojen toimivaltaisten viranomaisten asianmukaisuudesta (EUVL L 161, 13.6.2013, s. 4).
   
      (3)  Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31).
   
      (4)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).